[{"text_idx": "#000001", "text": "Eisteddom i lawr gyda Dave, Rheolwr Rhaglen Cyflogadwyedd, i gael sgwrs am sut mae arwain eraill trwy ddulliau caredig a derbyn newid mewn ffordd raslon yn gallu llywio eich llwybr i gyfeiriad cyffrous a boddhaus."}, {"text_idx": "#000006", "text": "Ar o\u0302l cwblhau\u2019r cwrs Gwasanaethau Cyhoeddus, fe ddechreuais weithio mewn ro\u0302l amser llawn yn Tesco wrth ymgeisio am rolau gyda\u2019r heddlu. Yn anffodus, ni lwyddais fynd heibio cam ysgrifenedig y broses recriwtio, felly fe ddechreuais feddwl am gynllun gyrfa gwahanol. Wrth aros i gyfleoedd newydd ddod i\u2019r amlwg, daeth Dirprwy Brif Weithredwr Tesco (ar y pryd) ataf yn ystod ymweliad a\u0302\u2019r siop. Roedd fy ngwaith, a\u2019r lefel uchel o wasanaeth cwsmeriaid roeddwn i\u2019n ei gynnig wedi creu argraff fawr arno. Fe wnaeth fy annog i astudio cwrs hyfforddiant dwy flynedd ac, yn sydyn, roeddwn i ar fy ffordd i weithio fel Rheolwr yn Tesco!"}, {"text_idx": "#000007", "text": "Trwy gydol fy amser ar y cynllun fe enillais brofiad o reoli amrywiaeth eang o adrannau gwahanol mewn nifer o siopau ledled De Cymru. Roedd yn gyfnod hyfforddi dwys a diddorol lle ddysgais am y sefydliad a\u2019i strwythur a\u2019r heriau mewn perthynas a\u0302 rheoli cymaint o staff. Ar o\u0302l cwblhau\u2019r hyfforddiant fe benderfynais arbenigo mewn rheoli Adnoddau Dynol, gan roi ar waith fy sgiliau cymdeithasol a\u2019m hangerdd am ddatblygiad personol. Ces gynnig swydd fel Rheolwr AD mewn un o\u2019r siopau, gan ymgymryd a\u0302 gwaith a oedd yn ymwneud a\u0302 lles, diwylliant, hyfforddiant, disgyblu a chwynion dros 250 o staff. Roedd yn ro\u0302l yn heriol iawn, ond ro\u2019n i wrth fy modd gyda\u2019r gwaith ac roedd y swydd yn cydweddu a\u0302\u2019m sgiliau yn berffaith. Ar o\u0302l treulio ychydig o flynyddoedd yn y ro\u0302l, ces gynnig cyfle secondiad i weithio ochr yn ochr a\u0302\u2019r Ti\u0302m AD y Brif Swyddfa i roi proses sefydlu newydd ar waith. Fel rhan o\u2019r ro\u0302l, roedd gofyn i mi weithio i ffwrdd dydd Llun i ddydd Gwener am chwe mis, ond roedd yn gyfle rhy dda i\u2019w golli. Fe sbardunodd hyn fy natblygiad ac ro\u2019n i\u2019n dwlu ar fod yn rhan o di\u0302m ehangach, ond rhaid cyfaddef, ro\u2019n i\u2019n cael trafferth gyda chydbwysedd gwaith/bywyd a bod oddi cartref am gyfnod mor hir."}, {"text_idx": "#000008", "text": "Yn dilyn y cyfnod secondiad ac ar o\u0302l dychwelyd i weithio fel Rheolwr AD y Siop, ces i gynnig cyfle gwych arall; cyflwyno a gweithredu strwythur rheoli newydd, cynnal gweithdai a hyfforddiant i greu \u2018Arweinwyr Ti\u0302m\u2019 ar gyfer ardaloedd y siop. Ces gyfle i deithio hyd a lled y wlad, gan weithio ochr yn ochr a\u0302 Rheolwr Siop a\u2019u timau i roi ar waith y strwythur newydd. Fe ddysgais lawer wrth wneud hyn ac ro\u2019n i\u2019n gwerthfawrogi\u2019r cyfleoedd i ddatblygu\u2019n barhaus, ac fe helpodd fi i symud ymlaen, cyflawni cynnydd a diwallu nodau proffesiynol."}, {"text_idx": "#000009", "text": "Ar o\u0302l cwblhau\u2019r prosiect fe es i yn o\u0302l i\u2019m swydd fel Rheolwr AD, ac fe weithiais yn y ro\u0302l hon am ddwy flynedd arall cyn i\u2019r adran AD gael ei hailstrwythuro, gan adael fy ro\u0302l yn y fantol. Dyma oedd sefyllfa anodd iawn ac fe roedd yn sioc fawr i mi, ar o\u0302l treulio cymaint o flynyddoedd llwyddiannus gyda\u2019r sefydliad."}, {"text_idx": "#000011", "text": "Ar o\u0302l 21 mlynedd yn Tesco, ac ar o\u0302l gwybod bod fy ro\u0302l ar fin dod i ben, ces i gyfle i wneud cais am ro\u0302l newydd neu i ddileu fy swydd: penderfyniad anodd iawn. Ond, ar o\u0302l pwyso a mesur fy opsiynau, penderfynais symud ymlaen, gan fy mod wedi gweithio yno ers yn 16 oed a heb brofi unrhyw fath o waith arall. Roedd gen i blant ifanc ac roeddwn am ganolbwyntio mwy ar fy mywyd personol, felly penderfynais mai dilyn trywydd arall fyddai\u2019r dewis gorau."}, {"text_idx": "#000012", "text": "Ar o\u0302l cymryd mis neu ddwy i ffwrdd o\u2019r gwaith i dreulio amser gyda fy nheulu, dechreuais chwilio am rolau ac fe gofrestrais ar gwrs CIPD Lefel 5 mewn ILM. Fe ddes i ar draws swydd Cynghorydd Gweithlu gyda Gwell Swyddi, Gwell Dyfodol, a oedd yn gofyn am arbenigedd mewn AD. Teimlais fod y ro\u0302l hon yn berffaith o ran fy ngwybodaeth, fy mhrofiad a fy angerdd am gefnogi eraill. Cyflwynais gais a chynigiwyd y ro\u0302l i mi. Roeddwn i wrth fy modd."}, {"text_idx": "#000013", "text": "Ar o\u0302l 4 mis o weithio fel Cynghorydd Gweithlu, ces fy nyrchafu i ro\u0302l Arweinydd Ti\u0302m, ac yn fuan ar o\u0302l hyn fe hysbysebwyd swydd wag ar gyfer ro\u0302l Rheolwr Rhaglen. Teimlais fy mod wedi cael fy adfywio yn fy ro\u0302l newydd felly penderfynais fynd amdani; roedd hwn yn brosiect newydd a chyffrous ac ro\u2019n i\u2019n aelod o di\u0302m uchelgeisiol a blaengar. Roeddwn i\u2019n gwybod fy mod i\u2019n perthyn i\u2019r math hwn o waith ac ro\u2019n i\u2019n awyddus i hybu fy natblygiad proffesiynol i\u2019r eithaf."}, {"text_idx": "#000014", "text": "Ces i gyfweliad llwyddiannus a chynigiwyd y ro\u0302l i mi. Roeddwn i\u2019n un o ddau Reolwr Prosiect. Ar o\u0302l dileu fy swydd yn Tesco a sicrhau\u2019r cyfle gwych hwn, anodd oedd credu pa mor gyflym roedd pethau\u2019n symud, a newid, er gwell. Dysgodd yr holl broses i mi gynnal fy ngweledigaeth ac ymddiried yn y daith a\u2019r broses!"}, {"text_idx": "#000016", "text": "Dw i ddim yn siw\u0302r os ydw i\u2019n difaru hyn, ond hoffwn wybod pa drywydd fyddai fy mywyd wedi dilyn pe bai pethau wedi digwydd yn wahanol. Yn ystod fy amser gyda Tesco, ces i gyfle i ymgeisio am ro\u0302l Rheolwr Siop. Fe ddechreuais gais am y swydd, ond oherwydd materion personol bu raid i mi roi stop ar bethau, ac fe gollais y cyfle. Dw i\u2019n hapus gyda\u2019r dewisiadau rydw i wedi eu gwneud a\u2019r yrfa dw i wedi ei sicrhau, ond dw i\u2019n aml yn meddwl \u2018beth os...\u2019!"}, {"text_idx": "#000020", "text": "Hoffwn pe bawn wedi cyrchu cymorth wrth symud ymlaen o\u2019r brifysgol i fyd gwaith. Ar o\u0302l symud ymlaen o addysg fe astudiais gwrs rheoli dwys iawn. Doeddwn i ddim yn barod i symud ymlaen i gyflogaeth amser llawn. Byddai\u2019n well gennyf pe bawn wedi cychu cymorth cyflogadwyedd i reoli\u2019r broses yn fwy effeithiol a sicrhau fy mod yn barod ar gyfer pwysau a heriau dyddiol byd gwaith. Mae camau cyntaf pob taith gyrfa yn anodd a llethol, a hoffwn annog unrhyw un sydd yn gwneud hyn nawr i gymryd eu hamser, gwneud digon o ymchwil ac amgylchynu eu hunain a\u0302 phobl sydd eisiau\u2019r gorau ar eu cyfer. Mae digonedd o gymorth ar gael felly cydnabyddwch eich bod am dderbyn help, a byddwch yn ddigon dewr i ofyn amdano."}]